Oficialusis leidinys L 076 , 18/03/1997 p. 0030 - 0031



Tarybos sprendimas 1997 m. vasario 24 d. iš dalies keičiantis Direktyvos 91/629/EEB, nustatančios būtiniausius veršelių apsaugos standartus, priedą (tekstas svarbus EEE) (97/182/EB) EUROPOS BENDRIJŲ TARYBA, atsižvelgdama į Europos ekonominės bendrijos steigimo sutartį, atsižvelgdama į 1991 m. lapkričio 19 d. Tarybos direktyvą 91/629/EEB, nustatančią būtiniausius veršelių apsaugos standartus [1] su pakeitimais, padarytais Tarybos direktyva 97/2/EB [2], ypač į jos 5 straipsnį, kadangi, kaip numatyta Direktyvos 91/629/EEB 6 straipsnyje, 1995 m. lapkričio 9 d. Veterinarijos mokslinis komitetas pateikė nuomonę, kuria remdamasi Komisija parengė ataskaitą, kurią pateikė Europos Parlamentui ir Tarybai; kadangi, remiantis ataskaita padarytomis išvadomis, tikslinga pakeisti tam tikras Direktyvos 91/629/EEB priedo nuostatas; kadangi patalpose laikomus veršelius turi tikrinti jų savininkas arba už gyvulius atsakingas asmuo mažiausiai dukart per dieną, o lauke laikomus veršelius – mažiausiai kartą per dieną; kadangi, remiantis duomenimis apie ligų paplitimą ir imuninės sistemos funkcionavimą, veršeliai turi būti šeriami taip, kad hemoglobino kiekis jų kraujyje nebūtų žemesnis nei nustatytas minimalus lygis; kadangi veršelių pririšimas sukelia problemų; kadangi dėl šios priežasties atskirai laikomi veršeliai neturėtų būti pririšami, o kartu laikomi veršeliai gali būti pririšami tik trumpam, kai yra girdomi pienu; kadangi veršeliai turėtų būti šeriami kokybišku fermentuotu pašaru, kurio pakaktų, kad būtų išlaikyta virškinimo trakto mikrobinė flora bei pakaktų ląstelienos stimuliuoti gaurelių augimą didžiajame skrandyje; kadangi, be šiuo metu keliamų reikalavimų vandeniui ar kitiems skysčiams, turi būti papildomai numatyta, kad sergantys arba šiltomis oro sąlygomis laikomi veršeliai turi gauti gėlo vandens; kadangi, siekiant užtikrinti atitinkamą imunoglobino kiekį kraujyje, veršeliai turėtų gauti pakankamai krekenų per pirmąsias šešias savo gyvenimo valandas ir kaip galima greičiau po gimimo; kadangi šiame sprendime numatytos priemonės atitinka Veterinarijos nuolatinio komiteto nuomonę, PRIĖMĖ ŠĮ SPRENDIMĄ: 1 straipsnis Direktyvos 91/629/EEB priedas iš dalies keičiamas taip: 1. 6 punktas pakeičiamas taip: "6. Savininkas arba už gyvulius atsakingas asmuo visus patalpose laikomus veršelius tikrina mažiausiai dukart per dieną, o lauke laikomus veršelius – vienąkart per dieną. Veršelis, kuris atrodo sergantis ar susižeidęs, yra nedelsiant tinkamai gydomas, o dėl veršelio, kuriam nepakanka augintojo globos, būtina kuo greičiau kreiptis į veterinarijos specialistą. Jei būtina, sergantys arba sužeisti veršeliai izoliuojami atitinkamose patalpose su sausu, patogiu guoliu." 2. 7 punktas pakeičiamas taip: "7. Veršeliams skirtos patalpos turi būti tokios konstrukcijos, kad kiekvienas iš jų galėtų nesunkiai atsigulti, ilsėtis, atsistoti ir išsilaižyti." 3. 8 punktas pakeičiamas taip: "8. Veršeliai nėra rišami, išskyrus kartu su kitais laikomus veršelius, kuriuos galima pririšti ne ilgiau kaip vienai valandai, kai jie yra maitinami pienu arba pieno pakaitalu. Kai veršeliai yra rišami, naudojami pasaitai privalo būti tokie, kad jų nežalotų, jie turi būti reguliariai tikrinami ir esant reikalui prailginami, kad neveržtų. Kiekvienas pasaitas tvirtinamas taip, kad nekiltų pavojus pasismaugti arba susižeisti, o veršelis galėtų judėti taip, kaip nustatyta 7 punkte." 4. 11 punktas pakeičiamas taip: "11. Kad būtų užtikrinta gera veršelių sveikatos būklė ir gerovė, jie turi būti tinkamai šeriami, atsižvelgiant į jų amžių, svorį ir elgsenos bei fiziologinius poreikius. Pakankamas geležies kiekis jų pašare turi užtikrinti mažiausią vidutinį 4,5 mmol/l hemoglobino lygį kraujyje. Mažiausias kasdienio pluoštinio pašaro davinys tiekiamas kiekvienam vyresniam nei dvi savaitės veršeliui, davinio kiekis didinamas nuo 50 g iki 250 g per dieną veršeliui, kuris sulaukė aštuonių–dvidešimties savaičių. Veršeliui negalima užmauti antsnukio." 5. 12 punkto pirmajame sakinyje žodis "vienąkart" pakeičiamas žodžiu "dukart". 6. Prie 13 punkto pridedamas antras sakinys: "Tačiau sergantys arba šiltomis oro sąlygomis laikomi veršeliai turi nuolatos gauti pakankamai gėlo geriamojo vandens." 7. Pridedamas 15 punktas: "15. Kuo greičiau po gimimo ir bet kuriuo atveju per šešias pirmąsias gyvenimo valandas visi veršeliai privalo gauti krekenų." 2 straipsnis Šis sprendimas įsigalioja 1998 m. sausio 1 d. 3 straipsnis Šis sprendimas skirtas valstybėms narėms. Priimta Briuselyje, 1997 m. vasario 24 d. Komisijos vardu Franz Fischler Komisijos narys [1] OL L 340, 1991 12 11, p. 28. [2] OL L 25, 1997 1 18, p. 24. --------------------------------------------------